Na temelju članka 23. Statuta Zagorske javne vatrogasne postrojbe KLASA: 012-05/21-01/02, URBROJ: 2129-15-02-21-1, Vatrogasno vijeće Zagorske javne vatrogasne postrojbe na

19. sjednici održanoj dana 16. listopada 2024. godine donosi i objavljuje sljedeći:

**PRAVILNIK O KRITERIJU I POSTUPKU ODABIRA KANDIDATA ZA OBAVLJANJE VATROGASNIH POSLOVA U**

**ZAGORSKOJ JAVNOJ VATROGASNOJ POSTROJBI**

TEMELJNE ODREDBE

**Članak 1.**

Ovim Pravilnikom o kriteriju i postupku odabira kandidata za obavljanje vatrogasnih poslova u Zagorskoj javnoj vatrogasnoj postrojbi (u daljnjem tekstu: Pravilnik) uređuje se način primanja kandidata na vatrogasne poslove u Zagorsku javnu vatrogasnu postrojbu.

Na način, uvjete i postupak zapošljavanja kandidata shodno se primjenjuju odredbe važećeg Zakona o vatrogastvu, Zakona o radu i Pravilnika o ustrojstvu Zagorske javne vatrogasne postrojbe.

Izrazi koji se u ovom Pravilniku koriste za fizičke osobe u muškom rodu su neutralni i odnose se na muške i na ženske osobe.

NATJEČAJ

**Članak 2.**

Natječaj za prijem u radni odnos na radno mjesto vatrogasac raspisuje Zapovjednik na osnovu Odluke Vatrogasnog vijeća, a objavljuje se na web stranici Zagorske javne vatrogasne postrojbe (www.zagorskajvp.hr) i putem nadležnog ureda Hrvatskog zavoda za zapošljavanje, a može se objaviti i u dnevnom ili tjednom tisku.

Natječaj je otvoren minimalno 8 dana.

O rezultatima natječaja kandidati će biti obaviješteni u roku 45 dana od isteka roka za podnošenje prijava.

Iznimno od odredbe iz stavka 3. ovog članka, rok za obavijest kandidata može biti i duži u slučaju većeg broja kandidata i/ili pribavljanja rezultata provjere od vanjskih institucija, ali ne dulje od 60 dana.

**Članak 3.**

Postupak provedbe objavljenog natječaja za prijem u radni odnos provodi Povjerenstvo.

Povjerenstvo ima 3 člana.

Povjerenstvo iz stavka 1. imenuje Zapovjednik Zagorske javne vatrogasne postrojbe od čega je jedan član iz Vatrogasnog vijeća Zagorske javne vatrogasne postrojbe.

Predsjednika Povjerenstva imenuje Zapovjednik.

Nakon proteka roka za predavanje natječajne dokumentacije, povjerenstvo vrši

otvaranje, pregled i provjeru zaprimljene dokumentacije.

FORMALNI UVJETI

**Članak 4.**

Za sve kandidate koji se jave na natječaj za radno mjesto vatrogasne djelatnosti, a čije su prijave pravodobne i potpune, prvo se utvrđuje da li ispunjavaju uvjete za vatrogasca koji su propisani Zakonom o vatrogastvu i prema raspisanom natječaju za zapošljavanje.

Povjerenstvo mora posebno obratiti pažnju prilikom određivanja kandidata koji zadovoljavaju formalne uvjete i sastavljanja liste kandidata za daljnji razredbeni postupak.

U daljnji razredbeni postupak se upućuju kandidati koji su dokazali da ispunjavaju sve tražene uvjete. Po dolasku na daljnji razredbeni postupak, od kandidata će biti zatraženo predočavanje odgovarajuće identifikacijske isprave radi utvrđivanja identiteta.

Iznimno od stavka 3. ovog članka, ako se ne prijavi dovoljan broj kandidata sa završenom prekvalifikacijom za vatrogasca /vatrogasnog tehničara, u razradbeni postupak se pozivaju i kandidati koji nemaju završenu navedenu prekvalifikaciju.

Kandidat koji se ne odazove pozivu na provjeru u određenom terminu, smatrat će se da je odustao.

KRITERIJ ZA ODABIR

A) PROVJERA FUNKCIONALNIH I MOTORIČKIH SPOSOBNOSTI

**Članak 5.**

Provjera odnosno testiranje funkcionalnih i motoričkih sposobnosti kandidata za vatrogasne poslove provodi se u Zagorskoj javnoj vatrogasnoj postrojbi, odnosno na mjestu koje odredi Zapovjednik.

Testiranje funkcionalnih i motoričkih sposobnosti obavlja Povjerenstvo, a može ga obaviti i vanjski suradnik (kineziolog) u suradnji s djelatnicima Zagorske javne vatrogasne postrojbe ili pravna osoba koja ima registriranu djelatnost, o čemu odlučuje Zapovjednik.

Provjera odnosno testiranje funkcionalnih i motoričkih sposobnosti obuhvaća:

* trčanje u trajanju od 12 minuta,
* podizanje trupa bez opterećenja kroz 1 minutu,
* sklekovi na ravnoj podlozi kroz 1 minutu,
* skok u dalj sa mjesta,
* skijaški čučanj.

Sadržaj provjere, rezultati provjere i ocjena rezultata utvrđeni su u kriterijima provjere koji čine sastavni dio ovog Pravilnika.

Kandidat čija je fizička izdržljivost ocjenjena ocjenom 1 (nedovoljan) ne može konkurirati za prijem u radni odnos.

B) PROVJERA TEORIJSKOG ZNANJA

**Članak 6.**

Provjera teorijskog znanja kandidata za vatrogasne poslove vrši se ispunjavanjem testova iz sljedećih područja:

* Vatrogasne sprave i oprema
* Vatrogasna taktika
* Tehnička služba u vatrogastvu
* Gorenje i gašenje
* Sprave za zaštitu dišnih organa

Izvor za provjeru teorijskog znanja je Popović, Ž. i dr*.* *Priručnik za osposobljavanje* *vatrogasnih dočasnika i časnika*, Hrvatska vatrogasna zajednica, Zagreb 2006.g.

Testove za sva radna mjesta priprema osoba koju ovlasti Zapovjednik.

Testovi imaju 40 pitanja. Svaki točan odgovor nosi 1 bod.

Testovi su sastavljeni tako da na postavljeno pitanje treba odgovoriti odabirom točnog jednog odgovora između nekoliko ponuđenih opcija.

Za vrijeme provjere teorijskog znanja nije dopušteno:

* koristiti se bilo kakvom literaturom odnosno bilješkama,
* koristiti mobitel ili druga komunikacijska sredstva,
* napuštati prostoriju u kojoj se provjera odvija bez odobrenja osobe koja provodi testiranje,
* razgovarati s ostalim kandidatima niti na drugi način remetiti koncentraciju kandidata.

Ukoliko pojedini kandidat prekrši pravila bit će udaljen s provjere znanja, a njegov rezultat Povjerenstvo neće priznati niti ocijeniti.

Rezultati provjere teorijskog znanja se vrednuju na sljedeći način:

* do 20 (uključujući i 20) točnih odgovora - nedovoljan ( kandidat s rezultatom ne

 dobiva bodove po ovom kriteriju),

- od 21 do 25 točnih odgovora (dovoljan) – 2 boda,

- od 26 do 30 točnih odgovora (dobar) - 4 boda,

- od 31 do 35 točnih odgovora (vrlo dobar) - 6 bodova,

- od 36 do 40 točnih odgovora (odličan) - 8 bodova.

Kandidat koji je na provjeri teorijskog znanja ocijenjen ocjenom nedovoljan ili je udaljen sa provjere znanja ne može konkurirati za prijem u radni odnos.

C) PROVJERA SPOSOBOSTI ZA RAD NA VISINI I RAD SA UŽADIMA

**Članak 7.**

Temeljem zahtjeva Povjerenstva Zapovjednik može donijeti Odluku o provođenju Provjere sposobnosti za rad na visini i rad s užadima.

**Članak 8.**

Provjera sposobnosti za rad na visini kandidata za obavljanje vatrogasnih poslova provodi se izvođenjem vježbi utvrđenih u vatrogasnom vježbovniku i to:

1. Vježbe samospašavanja penjačkim užetom, propisanim vatrogasnim opasačem i posebnim dodatkom (karabin sa osmicom) ili drugom opremom za spašavanje s visina.

Izvor za provjeru rada na visini i rada s užadima je Purgar, S. i dr. *Vatrogasni vježbovnik* Hrvatska vatrogasna zajednica, Učilište vatrogastva i civilne zaštite MUP RH, Zagreb 2002.g.

Rezultat provjere rada na visini vrednuje se uspjehom: prošao i nije prošao.

 Kandidati koji ne uspiju izvršiti vježbe iz stavaka 1. ovog članka ne mogu konkurirati za prijem u radni odnos.

D) DODATNO BODOVANJE PREMA POSEBNIM UVJETIMA

**Članak 9.**

Na temelju priložene dokumentacije kandidata koja je tražena u Natječaju, kandidatima se dodjeljuju dodatni bodovi za sljedeće:

* Kandidat koji ima najmanje dvije godine članstva u DVD-u ili kandidat koji ima završenu prekvalifikaciju vatrogasnog smjera ostvaruje pravo na **2 dodatna boda.**
* Kandidat koji je zaposlen minimalno 1 godinu na poslovima profesionalnog vatrogasca u vatrogasnoj postrojbi ostvaruje pravo na **1 dodatni bod.**

E) RAZGOVOR SA KANDIDATIMA

**Članak 10.**

Razgovor se obavlja sa kandidatima koji su zadovoljili kriterije odnosno prošli provjeru funkcionalnih i motoričkih sposobnosti i provjeru teorijskog znanja.

Razgovor sa kandidatima za vatrogasne poslove obavlja Zapovjednik i Povjerenstvo sa ciljem stvaranja objektivne slike o kandidatu, njegovoj motiviranosti za rad, stručno usavršavanje, ovladavanje novim znanjima i vještinama, sklonosti za bavljenje aktivnostima važnim za vatrogasnu djelatnost, sklonosti za timski rad i slično.

Razgovor sa kandidatima se ocjenjuje ocjenom **od 1 do 10**.

RANG LISTA

**Članak 11.**

Na temelju dobivenih rezultata iz provjere funkcionalnih i motorističkih sposobnosti, provjere teorijskog znanja, provjere sposobnosti za rad na visini i rad sa užadima (ako se provodi) te razgovora, članovi Povjerenstva sačinjavaju rang listu. Na rang listu se uvrštavaju kandidati koji su zadovoljili po svim kriterijima.

Rang lista iz stavka 1. Ovog članka obavezno sadrži podatke kandidata za vatrogasne poslove:

* Ime i prezime, datum rođenja, adresa stanovanja,
* Broj bodova po svakom kriteriju
* Ukupan broj bodova

Kod kandidata koji ostvare isti broj bodova prednost će imati oni kandidati koji imaju prava prednosti prema posebnim propisima. Ako i nakon primjene prava prednosti po posebnim propisima kandidati imaju isti broj bodova prednost će imati kandidat koji ima više bodova, po slijedećim kriterijima:

1. Provjera teorijskog znanja,

 - ako nakon toga imaju isti broj bodova, uzima se u obzir slijedeće

1. Provjera funkcionalnih i motoričkih sposobnosti

-ako nakon toga imaju isti broj bodova, uzima se u obzir slijedeće

1. Razgovor sa kandidatom

-ako nakon toga imaju isti broj bodova, uzima se u obzir slijedeće

4. Udaljenost od sjedišta postrojbe

 -kandidat koji ima manju udaljenost od sjedišta postrojbe.

Povjerenstvo donosi konačnu rang listu Zapovjedniku, a koji prijedlog dostavlja Vatrogasnom vijeću na donošenje odluke o odabiru.

**Članak 12.**

Nakon Odluke o odabiru Postrojba je dužna odabranog kandidata uputiti na liječnički pregled kod ovlaštenog liječnika medicine rada na utvrđivanje tjelesne i duševne sposobnosti za obavljanje vatrogasne djelatnosti, a isto tako pribaviti od Ministarstva pravosuđa potvrdu/uvjerenje, da kandidat nije kažnjavan za kaznena djela iz stavka 1. članka 51. Zakona o vatrogastvu („Narodne novine“ br. 125/19, 114/22, 155/23).

 Ukoliko isti zadovolje tražene kriterije iz ovog članka, Zapovjednik sklapa Ugovor o radu.

Ako neki od odabranih kandidata za vatrogasne poslove ne zadovolji tražene kriterije iz ovog članka ili ne zadovolje na probnom radu, s istim se ne sklapa Ugovor o radu, te se pozivaju slijedeći kandidati sa rang liste.

VAŽENJE RANG LISTE

**Članak 13.**

Rang lista utvrđena sukladno ovom Pravilniku vrijedi godinu dana, te se može koristiti u slučaju potrebe za zapošljavanjem unutar godine dana na poslovima vatrogasne struke u Zagorskoj javnoj vatrogasnoj postrojbi. Vatrogasno vijeće će donijeti odluku o dodatnom zapošljavanju, a odabir će se izvršiti između kandidata iz važeće liste, izuzimajući kandidate koji su u tom trenutku navršili starosnu dob.

ZAŠTITA NA RADU

**Članak 14.**

Prilikom provjere tjelesne sposobnosti kandidat mora imati svoju sportsku opremu, a za potrebe provjere sposobnosti za rad na visini i rad sa užadima zaštitnu opremu osigurava postrojba.

PRIJELAZNE I ZAVRŠNE ODREDBE

**Članak 15.**

Sastavni dio ovog Pravilnika je Kriteriji provjere u Zagorskoj javnoj vatrogasnoj postrojbi. Ovaj Pravilnik stupa na snagu danom donošenja i objavom na oglasnoj ploči Zagorske javne vatrogasne postrojbe.

 **Članak 16.**

Ovim Pravilnikom prestaje važiti Pravilnik o kriteriju i postupku odabira kandidata za obavljanje vatrogasnih poslova u Zagorskoj javnoj vatrogasnoj postrojbi Klasa:100-01/23-01/02, Urbroj: 2197-15-02-23-1, od 27. travnja 2023. godine,

KLASA: 100-01/23-01/02

URBROJ: 2197-15-02-24-2

Zabok, 17. listopada 2024.godine

VATROGASNO VIJEĆE

 ZAGORSKE JAVNE VATROGASNE POSTROJBE

 PREDSJEDNIK VATROGASNOG VIJEĆA

 Ivan Krajačić